ΓΥΜΝΑΣΙΟ ΓΑΛΑΞΙΔΙΟΥ\_ΣΕΝΑΡΙΟ

ΣΚΗΝΗ 1: *3 ναύτες στην ακτή ξεβρασμένοι από φουρτούνα. Κινούνται αργά σαν να ξυπνούν από ύπνο.*

*Εμφανίζεται ο θεός Απόλλωνας*

ΑΠΟΛΛΩΝ: Με αναγνωρίζετε, θνητοί; Είμαι ο τρομερός και φοβερός θεός Απόλλων! Πετούσα τυχαία πάνω από τον κόλπο της Κίρρας και είδα ότι έχετε κάποιο ….πρόβλημα;

*Οι ναύτες πέφτουν στο έδαφος και προσκυνούν τον θεό*

ΑΡΤΕΜΗΣ: Μας έπιασε μια ξαφνική και ανεξήγητη φουρτούνα….

ΔΕΙΜΙΡΟΣ: και εκεί που είχαμε πιάσει τα σχοινιά και όλα ήταν υπό έλεγχο….

ΜΥΡΩΝΑΣ Ξαφνικά το πλοίο μας βυθίστηκε και βρεθήκαμε στη θάλασσα….

ΑΡΤΕΜΗΣ: Γεγονός ανεξήγητο από…ναυτικής άποψης!

ΔΕΙΜΙΡΟΣ: Μέχρι που σκεφτήκαμε ότι κάποιος θεός μας έβαλε στο μάτι

ΑΠΟΛΛΩΝ: μην σας μπαίνουν τέτοιες ιδέες στο μυαλό! Γιατί να σας εχθρεύεται κάποιος θεός; Τι είστε; Ο Οδυσσέας με τους συντρόφους του; Απλοί ναυτικοί είστε από την Κρήτη και έμποροι που ήρθατε να πουλήσετε τα προϊόντα σας εδώ στη γη της Φωκίδας!

ΜΥΡΩΝΑΣ Παντογνώστης ! Ούτε εγώ δεν θα τα έλεγα τόσο καλά!

ΑΠΟΛΛΩΝ: Γιατί κλαίτε όμως και οδύρεστε;

ΑΡΤΕΜΗΣ: Μετρηθήκαμε και λείπει ένας! (*σπαρακτικά*) Χάσαμε τον φίλο μας

(*ξαναθυμούνται τον φίλο τους και αρχίσουν να* *κλαίνε*)

ΑΠΟΛΛΩΝ: Μην κλαίτε! Θα σας τον βρω εγώ τον φίλο σας. (*κάνει ότι σκέφτεται*) Αν μου κάνετε κι εσείς μια μικρή χάρη!.....

ΑΡΤΕΜΗΣ: Ω μεγάλε θεέ Απόλλωνα. Σώσε τον φίλο μας και από μας ό,τι θέλεις!

ΑΠΟΛΛΩΝ: Ε, τι να θέλω κι εγώ; Κάτι…απλό! Να μείνετε εδώ και να με βοηθήσετε να στήσω το ιερό μου επάνω στους Δελφούς!

ΟΛΟΙ ΜΑΖΙ: Τιιι;

ΑΠΟΛΛΩΝ: Να στήσω το ιερό μου, ντε! Πώς να τα καταφέρω μόνος μου ο δύσμοιρος; Έχω μεγάλα όνειρα γι αυτό το ιερό! Θα γίνει μεγάλο και τρανό και άνθρωποι θα έρχονται από τα πέρατα της γης για να λάβουν χρησμό. Όλοι αυτοί θα φέρνουν δώρα, πλούσια δώρα! Με ένα πρόχειρο υπολογισμό…..θα λαμβάνουμε 3 χιλιάδες πεντακόσια έξι αφιερώματα κάθε σεζόν.

ΟΛΟΙ ΜΑΖΙ: Ωωωωωω!

ΑΠΟΛΛΩΝ: Και επειδή είμαι μεγάλος μάντης σας λέω τούτο!! (*σταματάει για λίγο, μουρμουρίζει, πέφτει σε έκσταση*) Μόνο ο Κροίσος, ο βασιλιάς της Λυδίας θα στείλει τέσσερις ασημένιους πίθους, δύο περιρραντήρια από πολύτιμα μέταλλα, και ένα χρυσό λιοντάρι που θα ζυγίζει 250 κιλά!

ΟΛΟΙ ΜΑΖΙ: Ααααααα!

ΑΠΟΛΛΩΝ: Λοιπόν, τι λέτε; Θα μείνετε; Εννοείται τα κέρδη μισά μισά!

ΜΥΡΩΝΑΣ: Είναι δελεαστική η πρόταση δε λέμε! Αλλά….και η πατρίδα είναι γλυκιά! Μας αφήνεις να το σκεφτούμε λίγο;

ΑΠΟΛΛΩΝ: (*με βαριά καρδιά*) Άντε συζητήστε το! Καθώς στην Ελλάδα θα εφευρεθεί η δημοκρατία, καλό είναι να κάνουμε λίγη εξάσκηση στον διάλογο!

ΑΡΤΕΜΗΣ: Μα όλα τα προβλέπει πια; Τίποτα δεν του ξεφεύγει;

*Οι άντρες απομακρύνονται για να συζητήσουν*

ΑΠΟΛΛΩΝ*: (μόνος του)* Απομακρύνονται οι φτωχοί! Ας τους πει κάποιος ότι οι θεοί ακούνε τα πάντα!

ΣΚΗΝΗ 2

ΔΕΙΜΙΡΟΣ: ΤΙ λέτε να κάνουμε, παιδιά;

ΤΡΙΦΩΝΑΣ: Δεν ξέρω, εσείς τι λέτε;

ΜΥΡΩΝΑΣ: Εγώ λέω να μείνουμε. Ωραία είναι εδώ! Και από ό,τι κατάλαβα τα κέρδη θα είναι μεγάλα! Όλη μας τη ζωή να ταξιδεύουμε τόσα τάλαντα δεν πρόκειται να βγάλουμε!

ΑΡΤΕΜΗΣ: Τι λες μωρέ; Εγώ έχω οικογένεια, θέλω να γυρίσω!

ΤΡΙΦΩΝΑΣ: Κι εγώ έχω οικογένεια!

ΔΕΙΜΙΡΟΣ: Εγώ πάλι …ούτε να το ακούσω! Ξέρετε δεν είμαστε οι πρώτοι Κρητικοί που έφτασαν εδώ! Και κάτι άλλοι Κρητικοί έφτασαν εδώ πριν από καιρό και εξερεύνησαν το μέρος. Πέρασαν από την Κρίσσα και ανεβαίνοντας στο βουνό βρέθηκαν μπροστά σε ένα σπάνιο φαινόμενο!

ΟΛΟΙ ΜΑΖΙ (*με περιέργεια*) Δηλαδή;

ΔΕΙΜΙΡΟΣ: Είδαν καπνούς να βγαίνουν από μια ρωγμή στο έδαφος!

ΟΛΟΙ ΜΑΖΙ: Ωωωωω!

ΔΕΙΜΙΡΟΣ: Και βλέπουν ένα τσοπάνη που έβοσκε τα πρόβατά του λίγο πιο κει. Και τον ρωτούν;: τι είναι ρε γέροντα ετούτοι οι καπνοί;

*Ζωντανεύει η σκηνή*

ΒΟΣΚΟΣ: Ε όχι και γέροντας, 40 χρονών άνθρωπος! Έχουμε και όνομα κύριοι, Κορήτα με λένε! Και ξέρω πολύ καλά να σας πω γι αυτούς τους καπνούς!

ΚΡΗΤΙΚΟΣ ΝΑΥΤΗΣ 1: Λέγε λοιπόν! Μας έσκασες!

ΒΟΣΚΟΣ: Εγώ καθότι και βοσκός τριγυρίζω πολλάκις το βουνό αυτό και τα γύρω βουνά μαζί με τις κατσικούλες μου, τις οποίες αγαπώ σαν παιδιά μου…

ΚΡΗΤΙΚΟΣ ΝΑΥΤΗΣ 2: (*τον διακόπτει*) Μάλιστα! Παρακάτω!

ΒΟΣΚΟΣ: Περπατώντας περπατώντας λοιπόν, φτάσαμε και σε αυτό εδώ το σημείο… οπότε έγινε κάτι πολύ περίεργο!

ΚΡΗΤΙΚΟΣ ΝΑΥΤΗΣ 3: Τι;

ΒΟΣΚΟΣ: ΟΙ κατσικούλες μου πλησίασαν αυτό εδώ το ρήγμα από όπου έβγαιναν οι ατμοί και –περίεργες όπως είναι, στάθηκαν λιγάκι από πάνω…

ΚΡΗΤΙΚΟΣ ΝΑΥΤΗΣ 1: και μετά; Και μετά;

ΒΟΣΚΟΣ: Και μετά άρχισαν να…χορεύουν! Σε όλη μου τη ζωή δεν έχω ξαναδεί κατσίκια να χορεύουν! (*σταυροκοπιέται*)

ΚΡΗΤΙΚΟΣ ΝΑΥΤΗΣ 1 :να χορεύουν;

ΚΡΗΤΙΚΟΣ ΝΑΥΤΗΣ 2: να χορεύουν;

ΚΡΗΤΙΚΟΣ ΝΑΥΤΗΣ 3: να χορεύουν;

ΒΟΣΚΟΣ: Ναι, να χορεύουν και να κάνουν σαν τρελές. Για μια στιγμή φοβήθηκα πολύ. Έπεσα στο χώμα και άρχισα να προσεύχομαι!

ΚΡΗΤΙΚΟΣ ΝΑΥΤΗΣ 1 :Και μετά; Και μετά;

ΒΟΣΚΟΣ: Μετά…δεν άντεξα! Πήγα κι εγώ επάνω από το ρήγμα να δω τι υπήρχε εκεί που έκανε τις αίγες μου να χορεύουν!

ΚΡΗΤΙΚΟΣ ΝΑΥΤΗΣ 2: και…είδες;

ΒΟΣΚΟΣ: Ούτε μισό λεπτό δεν θα είχα μείνει εκεί και άρχισα κι εγώ να χορεύω! Και έβγαιναν από το στόμα μου λόγια ασυνάρτητα, που ούτε εγώ ο ίδιος δεν τα καταλάβαινα και άρχισα να προβλέπω το μέλλον!

ΚΡΗΤΙΚΟΣ ΝΑΥΤΗΣ 3: Ωωωωω, πολύ εντυπωσιακό!

ΚΡΗΤΙΚΟΣ ΝΑΥΤΗΣ 1: Δεν έχω ξανακούσει κάτι τέτοιο!

ΚΡΗΤΙΚΟΣ ΝΑΥΤΗΣ 2: Παιδιά, αυτό είναι σημάδι από θεό. Το μέρος είναι ιερό!

ΚΡΗΤΙΚΟΣ ΝΑΥΤΗΣ 1: Είσαι σίγουρος σύντεκνε; Μήπως είναι απλώς ένα άγνωστο γεωλογικό φαινόμενο που κάποια στιγμή στο μέλλον η επιστήμη θα εξηγήσει δια της λογικής;

ΚΡΗΤΙΚΟΣ ΝΑΥΤΗΣ 2: (*τον κοιτάει με απορία)* Περίεργα τα λες, μήπως σε πήραν και σένα οι καπνοί;

ΚΡΗΤΙΚΟΣ ΝΑΥΤΗΣ 3: Μπα, κάνει τον έξυπνο! Από μικρός την είχε αυτή την εκνευριστική συνήθεια!

ΚΡΗΤΙΚΟΣ ΝΑΥΤΗΣ 1: Αφήστε τα τώρα αυτά και εμπρός να χτίσουμε ένα μικρό ιερό, εδώ στο θαυμαστό αυτό μέρος για να έχουμε κι εμείς την εύνοια των θεών! Ταξιδευτές είμαστε, έχουμε ανάγκη από την προστασία τους!

ΑΦΗΓΗΤΗΣ : Και έχτισαν τον ναό της Ρέας καθώς είχαν μαζί τους το ξόανο της θεάς για να τους προστατεύει. Και άρχισε να λατρεύεται στους; Δελφούς η θεά Γη που την ονόμασαν «πρωτομάντισσα». Κι ένα τεράστιο φίδι, ο Πύθωνας, έγινε φύλακας του ιερού της!

*Η σκηνή ξαναγυρνά στους ναύτες και τον Απόλλωνα*

ΤΡΙΦΩΝΑΣ: Αυτή η ιστορία με επηρέασε πολύ! Θα μείνω!

ΑΡΤΕΜΗΣ: Κι εγώ….κι ας με συγχωρήσει η οικογένειά μου!

ΔΕΙΜΙΡΟΣ: Κι εγώ! Πες ότι πνιγήκαμε βρε αδερφέ! Πού θα το μάθουν;

*Γυρίζουν στον Απόλλωνα, που περιμένει χτυπώντας το πόδι του στο έδαφος ανυπόμονα*

ΑΠΟΛΛΩΝ: Λοιπόν; Τα είπατε;

ΤΡΙΦΩΝΑΣ: Απόλλων, είμαστε σύμφωνοι. Σώσε τον φίλο μας και πάμε στο ιερό να αρχίσουμε εργασίες!

ΣΚΗΝΗ 3*: Ιερό της θεάς Γης στους Δελφούς*

ΑΠΟΛΛΩΝ: εδώ είμαστε παιδιά! Κοιτάξτε μέρος! Κοιτάξτε θέα! Έχετε δει ποτέ τόπο τόσο τέλειο;

*Ακούγεται μούγκρισμα off stage*

ΤΡΙΦΩΝΑΣ: Τι έκανε έτσι, ρε παιδιά;

ΑΠΟΛΛΩΝ: Δεν είναι τίποτα, μην ανησυχείτε! Ο αέρας του βουνού που θροΐζει στα φύλλα των δέντρων!

ΔΕΙΜΙΡΟΣ: Μπα δε νομίζω…..ακούγεται πιο τρομακτικό!.....

*Βγαίνει ο Πύθωνας περπατώντας αργά*

ΑΡΤΕΜΗΣ: Παιδιά, κοιτάξτε! Δεν έχω ξαναδεί τέτοια μουτσούνα στη ζωή μου!

*(Οι ναύτες πάνε σε μια γωνιά και αγκαλιάζονται. Τρέμουν)*

ΠΥΘΩΝΑΣ: (*βρυχάται*) ποιοι είστε εσείς και τι ζητάτε στον Ναό της Γαίας; Γιατί αναστατώνετε τη θεά;

ΑΠΟΛΛΩΝ: (*κάνει τον ανήξερο*) Γαίας; Ποιας Γαίας; Εγώ δε βλέπω καμιά Γαία εδώ γύρω. Και εν πάση περιπτώσει, αυτό το μέρος μου αρέσει πολύ! Το ερωτεύτηκα μόλις το είδα που λένε. Και εδώ θα φτιάξω τον ναό μου και θα καθιερώσω τη λατρεία μου!

ΠΥΘΩΝΑΣ: (*βρυχάται*) Κλείσε το στόμα σου, άγνωστε! Γίνεσαι ασεβής! Ακούς εκεί δεν ξέρεις τη Γαία!

ΑΠΟΛΛΩΝ: Άγνωστος εγώ; Ο δεύτερος σημαντικότερος θεός μετά τον Δία; Ο θεός του φωτός, της μαντικής, της αρμονίας, της μουσικής, της λογικής, της μαντείας, ο θεός με τα 200 ονόματα: Πύθιος, Αγήτωρ, Χρυσοκόμης, Εκήβολος, Δαφναίος, Ακρίτας, Φώσφορος, Δελφίνιος, Τιτάνιος, Κιθαρωγός, Τοξότης, Χρυσαόρτης…

ΠΥΘΩΝΑΣ: (*Τον διακόπτει*) Σταμάτα φαντασμένε! Ποιος νομίζεις ότι είσαι; Ένας νέος ανερχόμενος θεός! Και λοιπόν; Εδώ ισχύει η παλιά θρησκεία της Γαίας και δεν θα αφήσω κανέναν να το αλλάξει αυτό!

ΑΠΟΛΛΩΝ: Πφ, μια γυναίκα! Η κοινωνία μεταβαίνει στην πατριαρχία γλοιώδες ερπετό, δεν το πήρες χαμπάρι; Η Γαία δεν έχει πέραση πια! Οι θνητοί έχουν ανάγκη από νέο αίμα! Και ο Δίας αποφάσισε να είμαι εγώ ο εκλεκτός που θα πάρω τη θέση της παλιάς θεάς!

ΠΥΘΩΝΑΣ: Over my dead body, και για όποιους δεν κατάλαβαν: Πάνω από το πτώμα μου βρε ξανθομπάμπουρα!

ΑΠΟΛΛΩΝ: Πρόσεξε τα λόγια σου ! Δεν θέλουν και πολύ να μου κολλήσουν κι άλλο παρατσούκλι….

ΠΥΘΩΝΑΣ: Πλησίασε, αν σου βαστάει!

ΑΠΟΛΛΩΝ: Όχι που θα σε φοβηθώ!

*Πιάνονται στα χέρια. Παγώνουν*

*Εμφανίζονται Η Γαία και ο Δίας*

ΓΑΙΑ: Εσύ τον έστειλες αυτόν; Για να μου την σπάσεις;

ΔΙΑΣ: Εγώ τον έστειλα, αλλά όχι για να σου τη σπάσω! (*χαμηλώνει την ένταση της φωνής του* )Είναι μέρος ενός μεγαλεπήβολου σχεδίου!

ΓΑΙΑ: Δηλαδή;

ΔΙΑΣ: Η παλιά θρησκεία παρήκμασε. Η κοινωνία των θνητών έχει εξελιχθεί και δεν την εκφράζουν πια οι προγονικές θεότητες! Περνάμε σταδιακά από τη μαγική σκέψη στη λογική και το αρσενικό φύλο αρχίζει να κυριαρχεί. Όπως καταλαβαίνεις, δεν μπορούμε να αγνοήσουμε αυτές τις κοσμογονικές εξελίξεις!

ΓΑΙΑ: Τι βλακείες είναι αυτές; Τι το κακό έχει η μητριαρχία; Είναι σε αρμονία με τη φύση και ειρηνική!

ΔΙΑΣ: (*ανυπόμονα*) Δεν αντιλέγω αλλά εδώ έχουμε να λύσουμε πρακτικά προβλήματα! Η παλιά θρησκεία δεν ικανοποιεί πια τις ανάγκες των θνητών. Τι θες τώρα, δηλαδή; Να αρχίσουν να μας αμφισβητούν και να κάνουν ό,τι τους κατέβει; Ούτε θυσίες, ούτε χοές, ούτε αγάλματα, ούτε τίποτα;

ΓΑΙΑ: Θέλω να παραμείνω στο ιερό μου, αυτό θέλω! Είμαι γριά γυναίκα, πού να τρέχω τώρα στα γεράματα;

ΔΙΑΣ: Μην ανησυχείς, θα σε τακτοποιήσω εγώ! Δεν θα σου λείψει τίποτα! (*αλλάζει ύφος*) Ποιος λες να νικήσει; (*με ενθουσιασμό*) Στοιχηματίζουμε;

ΓΑΙΑ: Δέκα τάλαντα στον Πύθωνα!

ΔΙΑΣ: Δεκαπέντε στον Απόλλωνα!

ΚΡΗΤΙΚΟΙ (ΌΛΟΙ ΜΑΖΙ) Είκοσι στον Απόλλωνα!

*Ξεπαγώνει η σκηνή και συνεχίζεται η πάλη. Ακούγεται αγωνιώδης μουσική. Τελικά ο Απόλλωνας σκοτώνει τον Πύθωνα*

ΠΥΘΩΝΑΣ: Αααα, με πέτυχες άκαρδε! Τι ήταν αυτό που με χτύπησε κατακούτελα;

ΑΠΟΛΛΩΝ: Τα χρυσά μου βέλη, δώρο του πατέρα! So long, Πύθωνα, έχε γεια!

*Ο Πύθωνας πέφτει νεκρός. Ο Απόλλων γυρνάει με ενθουσιασμό προς τη μεριά του Δία.*

ΑΠΟΛΛΩΝ: Με είδατε πατέρα; Δεν ήμουν φοβερός;

*(Ακούγεται ήχος από κεραυνό, οι κρητικοί που μέχρι εκείνη την ώρα παρακολουθούσαν κρύβονται έντρομο σε μια γωνία)*

ΔΙΑΣ: (*με βροντερή, αυστηρή φωνή, echo*) Σκότωσες τον ιερό Πύθωνα, Απόλλωνα! Έγινες φονιάς και τώρα πρέπει να εξιλεωθείς. Θα μεταβείς στις Φερές, σκλάβος στον βασιλιά Άδμηττο. Έτσι θα εξαγνιστείς από το έγκλημά σου και θα επιστρέψεις στους Δελφούς στεφανωμένος με φύλλα δάφνης για να αναλάβεις το πόστο σου!

ΑΠΟΛΛΩΝ: Τη μυθολογία μου μέσα! Εσείς δεν με διατάξατε πατέρα να φονεύσω το ερπετό; Τώρα γιατί με τιμωρείτε;

ΔΙΑΣ: Έτερον εκάτερον! Η νέα θρησκεία θεμελιώνεται επάνω στην κάθαρση και την τιμωρία, επάνω στον Νόμο και την ηθική!

ΓΑΙΑ (*εκστασιασμένη*) Έχει λέγειν όμως, ο άτιμος!

ΑΠΟΛΛΩΝ: Ναι, αλλά εγώ θα κάνω τον υπηρέτη στον Άδμηττο…Πόσο ταπεινωτικό για έναν θεό…

ΔΙΑΣ: Άσε τα λόγια! Πήγαινε!

*Ο Απόλλωνας φεύγει νευριασμένος, ρίχνει κάτω τη φαρέτρα του και κλωτσάει τα βέλη του!*

ΔΙΑΣ: Φρόνιμααα!

ΣΚΗΝΗ 4

ΑΦΗΓΗΤΗΣ 1: Τα χρόνια πέρασαν, ο Απόλλων καθηρμένος γύρισε στους Δελφούς και οργάνωσε το ιερό του. Άρχισε τη χρησμοδοσία και πράγματι όπως το είχε προβλέψει το μαντείο έγινε γνωστό σε όλη την οικουμένη!

ΑΦΗΓΗΤΗΣ 3 Υπήρχαν, βέβαια, και άλλα μαντεία, στην Βοιωτία, στη Δωδώνη, στην Επίδαυρο…, αλλά των Δελφών ήταν το πιο ξακουστό! Κανείς δεν έκανε τίποτα αν δεν ρωτούσε πρώτα τον θεό!

ΑΦΗΓΗΤΗΣ 3: ποιος ήταν όμως το στόμα του θεού;

ΑΦΗΓΗΤΗΣ 1: Η Πυθία φυσικά!

ΑΦΗΓΗΤΗΣ 2: Μια ….γυναίκα;

ΑΦΗΓΗΤΗΣ 1: Μα ναι! Για τους αρχαίους Έλληνες, οι γυναίκες ως πιο ευαίσθητες και συναισθηματικές, ήταν πιο κατάλληλες από τους άντρες να επικοινωνούν με τους θεούς!

ΑΦΗΓΗΤΗΣ 3: Μέρος Πρώτο Πώς γίνεται κάποια Πυθία;

*Εσωτερικό σπιτιού στους Δελφούς. Κορίτσι, μητέρα*

ΜΗΤΕΡΑ: άκουσα πως προκηρύχθηκαν τρεις θέσεις για Πυθίες στον Ναό του Απόλλωνα. Τι λες; Θα στείλεις βιογραφικό;

ΚΟΡΗ: Τι λες μωρέ μάνα; Αυτή η θέση θέλει πολλά προσόντα! Εμένα θα πάρουν που δεν έχω τελειώσει ούτε το δημοτικό;

ΜΗΤΕΡΑ: Δεν χρειάζονται ιδιαίτερες γνώσεις, παιδί μου! Η προκήρυξη το λέει καθαρά: «Αίτηση για τη θέση της Πυθίας μπορούν να κάνουν όλες οι κόρες των Δελφών που έχουν ανατραφεί σε σπίτια φτωχών γεωργών. Για τη θέση δεν απαιτείται ούτε τέχνη, ούτε πείρα, ούτε φυσικά προτερήματα. Προτεραιότητα έχουν οι κόρες που δεν γνωρίζουν απολύτως τίποτα ως πιο κατάλληλες για επικοινωνία με τον Θεό!»

ΚΟΡΗ: Εύκολο ακούγεται, γιατί εγώ, πραγματικά μητέρα, «εν οίδα ότι ουδέν οίδα!»

ΜΗΤΕΡΑ: Α πα πα! Μη λες τέτοια κορίτσι μου και σε περάσουν για καμιά μορφωμένη και σου φάει τη θέση καμιά άλλη!

ΑΦΗΓΗΤΗΣ 2: Μέρος Δεύτερο: Τι περιλαμβάνει το επάγγελμα της Πυθίας;

*Ιερό των Δελφών. Πυθίες –ιερέας*

ΙΕΡΕΑΣ: Καλωσήρθατε κορίτσια στο ιερό του Απόλλωνα. Να ξέρετε, είσαστε πολύ τυχερές γιατί υπήρχαν πάνω από εκατό αιτήσεις και οι θέσεις ήταν μόνο τρεις!

ΠΥΘΙΑ 1: Δεν ήταν και τόσο δύσκολο να πάρεις τη θέση! Αρκεί να μην άνοιγες καθόλου το στόμα σου την ώρα της συνέντευξης!

ΠΥΘΙΑ 2: Ναι, αλλά οι άλλες δεν το ήξεραν και άρχισαν να κάνουν τις έξυπνες!

ΠΥΘΙΑ 3: (*γελάει*) Ας πρόσεχαν! Ελπίζω να είναι καλή η δουλειά παππούλη! Ο πατέρας μου πάντα έλεγε ότι αν μπεις στο δημόσιο τελειώνουν τα βάσανά σου! Ελπίζω να αληθεύει!

ΙΕΡΕΑΣ: Θα με αποκαλείτε «Μέγα ιερέα», όχι παππούλη, παιδιά μου! Ειδικά μπροστά σε κόσμο πρέπει να είμαστε πολύ προσεκτικοί. Το βασικό είναι να δίνουμε την εντύπωση πως ότι κάνουμε είναι ιερό! Για να το πετύχουμε αυτό πρέπει καταρχάς να έχουμε πάντα σοβαρό και σκεπτικό ύφος! Σαν να έχουν πέσει τα καράβια μας έξω, ένα πράγμα!

ΠΥΘΙΑ 1: Εύκολο! Πάντα έτσι ήμουν στο σπίτι που με έβαζαν να κάνω του κόσμου τις δουλειές! Παρακάτω!

ΙΕΡΕΑΣ: Το καλό με το συγκεκριμένο πόστο είναι ότι έχει πολλές διακοπές! Να φανταστείτε ότι χρησμούς δίνουμε στις 7 κάθε μήνα, εκτός από τους μήνες του χειμώνα γιατί τότε παίρνει και ο Απόλλωνας την άδειά του!

ΠΥΘΙΑ 2: Μία φορά τον μήνα; Ουάου! Δηλαδή τις υπόλοιπες μέρες του μήνα θα καθόμαστε;

ΙΕΡΕΑΣ: Ναι, και να φανταστείτε ότι παλιότερα δίναμε χρησμό μόνο μία φορά τον χρόνο, την 7η ημέρα του μήνα Βυσίου που ήταν τα γενέθλια του Απόλλωνα! Όλες οι υπόλοιπες μέρες ήταν αποφράδες, δηλαδή η Πυθία έμενε βουβή! Εκεί να δείτε καθισιό! …Αλλά μετά γίναμε γνωστοί και μαζεύτηκε κόσμος οπότε αναγκαστήκαμε να δίνουμε χρησμούς πιο συχνά!

ΠΥΘΙΑ 3: Δεν πειράζει! Δουλίτσα να υπάρχει! Και τι ακριβώς θα κάνουμε αυτή τη μία φορά τον μήνα που θα δουλεύουμε;

ΙΕΡΕΑΣ: Την μέρα της χρησμοδοσίας, οι δύο από εσάς θα δίνουν χρησμούς εναλλάξ και η τρίτη θα είναι εφεδρική. Εκείνη τη μέρα θα ξυπνάτε πολύ νωρίς, από τα ξημερώματα. Θα φοράτε τον μακρύ σας τον χιτώνα και θα πηγαίνετε στην Κασταλία πηγή!

ΠΥΘΙΑ 2: Είναι μακριά; Δεν αντέχω τον ποδαρόδρομο!

ΙΕΡΕΑΣ: Εδώ δίπλα είναι, μη γκρινιάζεις, θα κάνετε και τη γυμναστική σας! Θα παίρνετε νερό από την Κασταλία και θα πλένεστε για να εξαγνιστείτε!

ΠΥΘΙΑ 1: Δηλαδή;

ΙΕΡΕΑΣ: Να καθαριστείτε τέκνο μου. Μη με διακόπτεις!

ΠΥΘΙΑ 1: Κάτι σαν ντους δηλαδή;

ΙΕΡΕΑΣ: (*βήχει ενοχλημένος*) Εξαγνισμός, κορίτσι μου, εξαγνισμός, άκου ντους! Η έννοια του εξαγνισμού είναι πολύ σημαντική για το μαντείο μας. Καθαρές πια θα μπαίνετε στο άδυτο του ναού.

ΠΥΘΙΑ 2: Στο άγδυτο; Δηλαδή εκεί που δεν επιτρέπεται να γδυθείς;

ΙΕΡΕΑΣ: Όχι άγδυτο, τέκνο μου, άδυτο εκεί που δεν μπορεί να μπει κανείς εκτός από σας και κάποιους ιερείς!

ΠΥΘΙΑ 3: Κατάλαβα! Πριβέ κατάσταση δηλαδή! Και μετά;

ΙΕΡΕΑΣ: Μαζέψου….Μετά θα πίνετε νερό από την πηγή Κασσοτίδα που είναι μέσα στο άδυτο και θα θυμιατίζεστε με καπνό από φύλλα δάφνης και σπόρους κριθαριού!

ΠΥΘΙΑ 1: Μα …θα μυρίσουν τα ρούχα μας!

ΠΥΘΙΑ 2: Και τα μαλλιά μας!

ΙΕΡΕΑΣ: Τι να κάνουμε; Έχει και τις δυσκολίες του το επάγγελμα, κι εμένα με πιάνει ξερόβηχας αλλά δεν το κάνω και θέμα! Ουδέν καλόν αμιγές κακού!

ΠΥΘΙΑ 1: Μύγες! Θα έχει και μύγες; Όσο πάει χειροτερεύει το πράγμα!

ΙΕΡΕΑΣ: (*ξεροβήχει*) Εσύ τέκνον μου, καλύτερα να μασάς παρά να μιλάς! Ααα, ξέχασα να σας πω, πρέπει να μασάτε και φύλλα δάφνης!

ΠΥΘΙΑ 2: Εντάξει, για μια φορά τον μήνα, νομίζω πως αντέχεται!

ΠΥΘΙΑ 3: Για να γλιτώσω από τις φωνές της μάνας μου μασουλάω και πευκοβελόνες!

ΙΕΡΕΑΣ: (*βήχει ενοχλημένος*) Αφήστε τα σχόλια! Χάνω τον ειρμό μου! ….Πού είχα μείνει; Αααα, ναι. Μετά, λοιπόν, θα κάθεστε επάνω σε έναν χρυσό τρίποδα κοντά σε ένα άνοιγμα στη γη από όπου βγαίνουν ατμοί Αυτοί οι ατμοί θα σας ζαλίζουν ακόμα περισσότερο!

ΠΥΘΙΑ 2: δεν πιστεύω να …εθιστούμε! Δεν θέλω να τρέχω για απεξάρτηση!

ΠΥΘΙΑ 1: Δηλαδή το βασικό αντικείμενο της εργασίας μας είναι να ζαλιζόμαστε!;

ΙΕΡΕΑΣ: Ακριβώς ! Κι όταν θα είσαστε πια εντελώς κουδούνια θα σας μιλάει ο θεός!

ΠΥΘΙΑ 3: Θα μας μιλάει; Κι εμείς θα τον ακούμε;!

ΙΕΡΕΑΣ: Τον ακούτε δεν τον ακούτε, εσείς θα κάνετε πως τον ακούτε! Έτσι κι αλλιώς, το μόνο που θα κάνετε είναι να βογγάτε, να μουγκρίζετε, να μουρμουράτε και να λέτε ό,τι ασυναρτησία σας κατέβει στο κεφάλι!

ΠΥΘΙΑ 3: Και θα πληρώνουν οι πιστοί τον πέλανο για να ακούνε εμάς να μουγκρίζουμε;

ΠΥΘΙΑ 2: Θα φάμε ξύλο, παππούλη…εεε, μέγα ιερέα ήθελα να πω!

ΙΕΡΕΑΣ: Μην ανησυχείτε! Μέσα στο άδυτο θα βρίσκεται ειδικός ιερέας, ο εξηγητής. Αυτός θα ερμηνεύει τις φωνές σας και θα βγαίνει έξω για να δώσει στον πιστό τον χρησμό!

ΠΥΘΙΑ 3: Εύκολο μου ακούγεται! Τέλεια δουλειά, παππούλη!

ΙΕΡΕΑΣ: Μέγας ιερέας είπαμε!

ΠΥΘΙΑ 3¨Εντάξει, εντάξει! Να κάνουμε όμως τώρα καμιά πρόβα για να είμαστε σίγουροι!

ΑΦΗΓΗΤΗΣ 1: Αφού έγιναν οι απαραίτητες πρόβες ήρθε η 7η ημέρα του μήνα που έπρεπε οι νεοδιόριστες Πυθίες να δώσουν τους πρώτους τους χρησμούς!

ΣΚΗΝΗ 5 οι χρησμοί

ΑΦΗΓΗΤΗΣ 2: Ο πρώτος χρησμός!

ΛΕΩΝΙΔΑΣ (*ο πρώτος πιστός μπαίνει στην αίθουσα πριν από το άδυτο*) Πού είναι η Πυθία; Θέλω να την δω αυτοπροσώπως!

ΙΕΡΕΑΣ : Αυτό δε γίνεται τέκνο μου. Την Πυθία μόνο την ακούμε!

ΛΕΩΝΙΔΑΣ: Έκανα τόσο δρόμο από την Νάξο, και δε θα την δω; Να κάνετε μια εξαίρεση! Εξάλλου εμείς οι Νάξιοι σας έχουμε φέρει κοτζάμ Σφίγγα εδώ στο ναό!

ΙΕΡΕΑΣ: Δε γίνονται αυτά, παιδί μου! Εμείς δεν κάνουμε διακρίσεις εδώ…λέμε τώρα! Έλα, πες μου τι σε βασανίζει, κι εγώ θα μεταφέρω το αίτημα στην Πυθία.

ΛΕΩΝΙΔΑΣ: Τέλος πάντων. Θέλω να ρωτήσω τον θεό τι πρέπει να κάνω για να ζω άριστα! Ξέρετε, είμαι τελειομανής και δεν θέλω να κάνω κανένα λάθος στη ζωή μου!

ΙΕΡΕΑΣ: Ανάμενε εδώ!

*Ο ιερέας μπαίνει στο άδυτο και ακούγονται μουγκρίσματα και μουρμουρίσματα καθώς η Πυθία μασάει τα φύλλα δάφνης. Βγαίνει ατμός. Ο Ιερέας βγαίνει με έναν πάπυρο όπου είναι γραμμένος ο χρησμός*

ΙΕΡΕΑΣ *(διαβάζει, echo)* Αν είσαι τελειομανής και άριστα θέλεις να ζεις, πρέπει συχνά να αναρωτιέσαι και με νεκρούς να συναντιέσαι!

ΛΕΩΝΙΔΑΣ: (*εξαγριωμένος)* Τι; Τι σημαίνει αυτό τώρα; Πώς δηλαδή να συναντιέμαι με τους νεκρούς; Τι μου λέτε εδώ πέρα; Ότι για να ζήσω άριστα πρέπει να πεθάνω;

ΙΕΡΕΑΣ: Ηρέμησε τέκνο μου! Οι χρησμοί του θεού είναι σοφοί. Βγες έξω, κάτσε κάτω από ένα δέντρο και στοχάσου! Είμαι σίγουρος ότι στο τέλος θα βρεις το σωστό νόημα του χρησμού.

(*Ο Λεωνίδας βγαίνει έξω και συναντά έναν άλλο πιστό*)

ΛΕΩΝΙΔΑΣ: Μην πας! Είναι σκέτη απάτη! Ένα μήνα περίμενα για να πάω σειρά, για να μάθω τι πρέπει να κάνω για να ζω άριστα και μου είπαν κατάμουτρα ότι πρέπει να πεθάνω!

ΑΡΗΣ :Τι σου είπαν δηλαδή ακριβώς;

ΛΕΩΝΙΔΑΣ Μου είπαν, μου είπαν, κάτσε να το θυμηθώ…Μου είπαν ότι αν θέλω να ζω άριστα πρέπει να συναντιέμαι με νεκρούς! Ακούς εκεί; Το λέω και μου σηκώνεται η τρίχα!

ΑΡΗΣ (*σκέφτεται λίγο*) . Προτρέχεις! Άλλο είναι το νόημα του χρησμού!

ΛΕΩΝΙΔΑΣ: Δηλαδή; Για κάνε μια μετάφραση!

ΑΡΗΣ: Ο θεός εννοεί πως πρέπει να διαβάζεις τα έργα των σοφών που έχουν πεθάνει γιατί εκεί θα βρεις απαντήσεις στα ερωτήματά σου!

ΛΕΩΝΙΔΑΣ: Δηλαδή με συμβούλεψε να…διαβάζω;

ΑΡΗΣ: Μα ναι! Είναι ολοφάνερο!

ΛΕΩΝΙΔΑΣ: Τσάμπα νευρίασα….Σε ευχαριστώ φίλε μου, φεύγω τώρα κιόλας και πάω πίσω στη Νάξο. Από εκεί θα πάω με πλοίο στην Αλεξάνδρεια και θα διαβάσω όσα περισσότερα βιβλία μπορώ!

ΑΡΗΣ: Εύγε φιλέ μου! Στο καλό!

ΑΦΗΓΗΤΗΣ 1: Ο δεύτερος χρησμός!

*Στην ουρά βρίσκεται μια γυναίκα η Αντιγόνη μεταμφιεσμένη σε άντρα γιατί δεν επιτρεπόταν στις γυναίκες να πάρουν χρησμό. Ήταν πολύ νευρική και συνεχώς έβηχε και κοιτούσε τα πόδια της*. *Ο Άρης την υποψιάζεται*

ΑΡΗΣ: Από πού έρχεσαι εσύ φίλε μου;

ΑΝΤΙΓΟΝΗ: (*χοντραίνει τη φωνή της*) Από την Σπάρτη!

ΑΡΗΣ Εκεί οι γυναίκες μοιάζουν με τους άντρες, ε;

ΑΝΤΙΓΟΝΗ: Ε, όχι και μοιάζουν! Απλώς οι Σπαρτιάτισσες είναι πιο χειραφετημένες σε σύγκριση με τις άλλες γυναίκες….

ΑΡΗΣ (*με νόημα*) το βλέπω, το βλέπω! Άντε προχώρα, ήρθε η σειρά σου!

*Η Αντιγόνη μπαίνει στην αίθουσα πριν από το άδυτο.*

ΙΕΡΕΑΣ :ΚΙ εσύ τέκνο μου; Τι θέλεις να μάθεις από τον θεό;

ΑΝΤΙΓΟΝΗ: (*με κανονική φωνή*) Εγώ δυο άντρες αγαπώ, εεεε (*χοντραίνει τη φωνή της*) Εγώ δυο γυναίκες αγαπώ! Η μία είναι πλούσια και η άλλη φτωχιά! Και θέλω να ρωτήσω τον θεό ποια από τις δυο να προτιμήσω!

ΙΕΡΕΑΣ Περίμενε εδώ τέκνο μου! Επιστρέφω πάραυτα!

*Ακούγονται μουγκρητά, μουρμουρητά κλπ*

ΙΕΡΕΑΣ: (*διαβάζει τον πάπυρο*) «Την κατά σαυτόν έλα» σου μηνύει ο θεός!

ΑΝΤΙΓΟΝΗ (*μιλάει με την κανονική της φωνή*) πώς είπατε; (*χοντραίνει τη φωνή της* ) Εεε, θέλω να πω, μιλήστε μου ελληνικά πάτερ μου και είμαι και αγράμματος άνθρωπος!

ΙΕΡΕΑΣ: να φαίνεσαι ό,τι είσαι και να μην καταπιάνεσαι με έργα που δεν τα φτάνει η δύναμή σου!

ΑΝΤΙΓΟΝΗ: (*στον εαυτό της*) Τώρα μας φώτισες! Τσάμπα ο δρόμος και η μεταμφίεση!

ΙΕΡΕΑΣ :Τι λέγεις τέκνο μου;

ΑΝΤΙΓΟΝΗ: Τίποτα πάτερ μου. Σε ευχαριστώ!

ΙΕΡΕΑΣ: Στοχάσου τον χρησμό για να βρεις το βαθύτερο νόημα που κρύβει!

ΑΝΤΙΓΟΝΗ: Ναι, ναι, πάω τώρα να στοχαστώ! (*στον εαυτό της*) Μωρέ τον πλούσιο θα πάρω! Έρχονται δύσκολες μέρες τώρα με τον Πελοποννησιακό πόλεμο…θα πούμε το ψωμί ψωμάκι! Έπρεπε να κουβαληθώ μέχρι εδώ για να το καταλάβω;

ΑΦΗΓΗΤΗΣ 1: Ο τρίτος χρησμός!

*Στην ουρά των πιστών*

ΒΗΣΣΑΡΙΩΝ: δεν κρατιέμαι μέχρι να έρθει η σειρά μου! Έχω μεγάλη αγωνία!

ΑΡΗΣ: Έλα κοντεύεις, ένας έμεινε!

ΒΗΣΣΑΡΙΩΝ: Εσύ γιατί παραχωρείς συνεχώς τη σειρά σου στους άλλους;

ΑΡΗΣ: είμαι αναβλητικός τύπος ! Άσε που με αγχώνουν οι χρησμοί…

ΒΗΣΣΑΡΙΩΝ: Αααα, ήρθε η σειρά μου! Καλή μου τύχη!

*Ο Βησσαρίων μπαίνει στον θάλαμο πριν από το άδυτο!*

ΙΕΡΕΑΣ Κι εσύ νέε μου; Τι θέλεις να μάθεις από τον θεό;

ΒΗΣΣΑΡΙΩΝ: Με έστειλε η μαμά να ρωτήσω αν πρόκειται να βρω ποτέ μια κοπέλα αντάξιά μου! Να την αγαπώ, να με αγαπά, μαζί να κάνουμε παιδιά και να αρέσει και στη μαμά, φυσικά!

ΙΕΡΕΑΣ: Κατάλαβα…..Περίμενε εδώ, επιστρέφω σε λίγο!

*Ακούγονται μουγκρητά, μουρμουρητά αυτή τη φορά πιο δυνατά*

ΙΕΡΕΑΣ (*Αναστατωμένος, διαβάζει*) Κοπέλα αντάξια ζητάς που να αρέσει της μαμάς, μάταιη η αναζήτησή σου καθώς τελειώνει η ζωή σου. Τελειώνει ο χρόνος της ζωής απ’ το ιερό δεν θα διαβείς!

ΒΗΣΣΑΡΙΩΝ: μα …τι λέει αυτή η Πυθία! Τρελάθηκε; Γιατί να μην διαβώ από το ιερό δηλαδή; Τι θα με εμποδίσει;

*Αρχίζει ένας τρομερός σεισμός. Ο Βησσαρίων πλακώνεται από μια πέτρα και πέφτει νεκρός. Ο ιερέας τρέχει να σωθεί, ακούγονται από παντού φωνές. Βγαίνουν οι Πυθίες αναστατωμένες!*

ΠΥΘΙΑ 1: τι ήταν αυτό, θεέ μου!

ΠΥΘΙΑ 2: Σεισμός! Μα να συμβεί αυτό την πρώτη μέρα που άρχισα να δίνω χρησμούς! Τι ατυχία είναι αυτή!

ΠΥΘΙΑ 1: Ατυχία δεν λες τίποτα! Τελικά είσαι …κατσικοπόδαρη! Δεν βλέπω να σε κρατάνε και τον επόμενο μήνα! Ξεκίνα να ψάχνεις για άλλη δουλειά!

ΠΥΘΙΑ 3: Τι δουλειά δηλαδή;

ΠΥΘΙΑ 1: Ξέρω γω; Τόσες δουλειές υπάρχουν: έμπορος θρησκευτικών αντικειμένων, πωλήτρια μαχαιριών για θυσίες, χαράκτρια στηλών…

ΠΥΘΙΑ 2 (*μουτρωμένη*) Ναι αλλά αυτή εδώ είχε αρχίσει να μου αρέσει….πού θα ξαναβρώ δουλειά με τόσες διακοπές;

*Πάνω στα συντρίμμια Απόλλων, Δίας και Γαία στέκονται σαν την Αγία Τριάδα*

ΑΠΟΛΛΩΝ (*κλαίγοντας*): Μπαμπά, ο Εγκέλαδος κατέστρεψε τον ναό μου!

ΔΙΑΣ: Εγκέλαδεεεε! Αν σε πιάσω στα χέρια μου, την έβαψες!

ΓΑΙΑ: Άντρες….Πατριαρχία δεν θέλατε; Στη δική μου θητεία, τίποτα τέτοιο δεν θα συνέβαινε!…

ΣΚΗΝΗ 6

*Σβήνουν τα φώτα, ερείπια παντού. Τρεις ιερείς συζητούν μπροστά στον Ναό του Απόλλωνα*

ΙΕΡΕΑΣ 1: Έχει γίνει μεγάλη ζημιά στον ναό! Καταστράφηκε μεγάλο τμήμα….

ΙΕΡΕΑΣ 3: Θα πρέπει τώρα να ξαναχτίσουμε τον ναό από την αρχή. Δε βλέπω να τελειώνει γρήγορα, δυο δεκαετίες τουλάχιστον υπολογίζω…

ΙΕΡΕΑΣ 1: Θα χρειαστούμε και λεφτά! Πολλά λεφτά! Τουλάχιστον 600 τάλαντα!...

ΙΕΡΕΑΣ 2: θα ζητήσουμε εισφορές από όλη την Ελλάδα και θα βάλουμε και πρόστιμο στους Φωκείς που θα ξεκινήσουν τον Ιερό Πόλεμο

ΙΕΡΕΑΣ 1: Αρχιτέκτονα να πάρουμε τον Σπίνθαρο από την Κόρινθο….τον λένε για πολύ καλό…!

ΙΕΡΕΑΣ 3: Λέω να χτίσουμε τον νέο ναό επάνω στα θεμέλια του παλιού..

ΙΕΡΕΑΣ 1 Θα μου λείψει ο παλιός ναός….τον είχα συνηθίσει! Να εδώ ήταν ο πρόναος με την εικόνα του Ομήρου και τον ασημένιο κρατήρα του Κροίσου

ΙΕΡΕΑΣ 2: και εδώ, ακριβώς εδώ ήταν ο οίκος όπου περίμεναν οι πιστοί.

ΙΕΡΕΑΣ 1 Κι εδώ το άδυτο με το επίχρυσο άγαλμα του Απόλλωνα

ΙΕΡΕΑΣ 3: Κι εδώ ο σηκός με τον βωμό που γίνονταν οι θυσίες

ΙΕΡΕΑΣ 1 και τον θρόνο του Πινδάρου που ήταν φτιαγμένος από σίδερο…

ΙΕΡΕΑΣ 2 Αμ το επιστήλιο; Έργο τέχνης! Με τις ασπίδες που το στόλιζαν και τις αναπαραστάσεις του Απόλλωνα και του Διόνυσου….

ΙΕΡΕΑΣ 1: και τα ρητά των επτά σοφών χαραγμένα ….Ααααααχ!

ΙΕΡΕΑΣ 3: Μη στεναχωριέστε! Όλα θα τα φτιάξουμε! Με τη βοήθεια του θεού! *(κοιτούν και οι τρεις προς τον ουρανό*)

ΙΕΡΕΙΣ 1: *(σαν να οραματίζεται το μέλλον)* Ο ναός θα φτιαχτεί και θα ξαναφτιαχτεί. Μα τελικά, μόνο τα ερείπιά του θα μείνουν. Κι όμως γι αυτά τα ερείπια, θα έρχονται και πάλι άνθρωποι από όλη τη γη εδώ στους Δελφούς, για να θαυμάσουν τα απομεινάρια όσων φτιάξαμε Εμπρός, λοιπόν, βάλτε τα δυνατά σας! Πρέπει να κάνουμε καλή δουλειά!

ΙΕΡΕΑΣ 2: Οι Πυθίες πού πήγαν; Φώναξέ τες να βάλουν κι αυτές ένα χεράκι!

ΚΑΙ ΟΙ ΤΡΕΙΣ ΜΑΖΙ: Πυθίεεεες!

*Οι Πυθίες έρχονται και όλοι μαζί αρχίζουν να τακτοποιούν*

*Αυλαία*